Candace Owens

Candace Amber Owens Farmer (s. 29. huhtikuuta 1989 Stamford, Connecticut, Yhdysvallat) on yhdysvaltalainen konservatiivinen kommentaattori, juontaja ja poliittinen aktivisti.

 Ura 
Owens tuli tunnetuksi vuonna 2017 alettuaan julkaisemaan YouTube-kanavalleen videoita, joissa hän muun muassa arvosteli Black Lives Matter -liikettä ja demokraattista puoluetta sekä ilmaisi tukea silloista Yhdysvaltain presidenttiä Donald Trumpia kohtaan. Hän toimi konservatiivisen Turning Point USA -järjestön viestintäpäällikkönä vuosina 2017–2019 ja perusti Blexit Foundation -järjestön vuonna 2018, jonka tavoitteena oli saada mustat äänestäjät jättämään demokraattipuolueen.

Owens herätti kannanotoillaan kiistaa. Esimerkiksi afroamerikkalaiselle yleisölle suunnattu verkkojulkaisu The Root (2019) luonnehti Owensia ”rasistisen valkoisen Amerikan mustaksi ystäväksi”. Owens oli muun muassa kommentoinut antifan olevan suurempi uhka kuin Ku Klux Klan, ja kutsunut rasististen viharikosten kasvun johdosta järjestettyä kongressin kuulemista demokraattien vaalitempuksi. Lisäksi Owens herätti huomiota joulukuussa 2018 tehdyillä Adolf Hitleriä koskevilla lausunnoillaan, joiden johdosta häntä syytettiin yrityksestä legitimoida Hitlerin ajatuksia. Hän puolestaan syytti mediaa puolueellisuudesta ja sanojensa vääristelystä, ja sanoi tarkoittaneensa lausunnoillaan, että Yhdysvalloissa nationalismi liitetään virheellisesti Hitleriin. Hitleriä hän kutsui ”murhanhimoiseksi” ja ”psykoottiseksi”, eikä tämä ollut hänen mielestään nationalisti.

Vuonna 2019 Owens alkoi juontaa The Candace Owens Show -podcastia PragerU-yhtiölle, ja vuonna 2021 hän aloitti Candande-ohjelman The Daily Wire -sivustolle. Hän julkaisi kirjan Blackout vuonna 2020.

Vuonna 2022 Venäjän siirrettyä joukkojaan ja sittemmin hyökättyä Ukrainaan Owens toisti Venäjän narratiivia sodasta, mistä hän sai laajaa kritiikkiä.

Owens lopetti yhteistyön The Daily Wiren kanssa päädyttyään näkemyseroihin ja välirikkoon sen perustajan Ben Shapiron kanssa vuonna 2024. Owensin ja Shapiron erimielisyydet olivat alkaneet edellisenä syksynä Gazan sodan puhjettua, jolloin Owens julkaisi kirjoituksen, jonka tulkittiin syyttävän Israelia kansanmurhasta. Lisäksi häntä syytettiin antisemitismistä esimerkiksi puheistaan pienestä joukosta ”poliittisia juutalaisia”, jotka hänen mukaansa väärinkäyttävät valtaa ja aiheuttavat haittaa toisille juutalaisille samalla tavalla kuin Black Lives Matter -liike vahingoittaa mustia.

Owens alkoi julkaista omakustanteista sisältöä saman vuoden aikana. Julkaisuissaan hän muun muassa esitti joidenkin, etenkin vaikutusvaltaisten nykyjuutalaisten olevan paholaisenpalvontaa harjoittavia Jakob Frankin seuraajia, ja Ranskan presidentin Emmanuel Macronin vaimon Brigitte Macronin syntyneen miehenä.

Owens tuki Donald Trumpia vuoden 2024 presidentinvaaleissa. Kesäkuussa 2025 hän kertoi pettyneensä presidentiksi uudelleenvalittuun Trumpiin ja vastustavansa Yhdysvaltain osallistumista Israelin–Iranin sotaan, johon Trump hänen mukaansa taipui Israelin vaikutusvallan vuoksi.Candace Owens says she’s ‘embarrassed’ she supported Trump. The Hill. 24.6.2025.

23. heinäkuuta 2025 Ranskan presidentti Emmanuel Macron ja hänen vaimonsa  Brigitte haastoivat Owensin oikeuteen kunnianloukkauksesta, koska Owens oli rahallisesti hyötynyt perättömien huhujen levittämisestä, että Brigitte olisi syntyjään biologinen mies. Macronit esittävät, että Owens olisi hyödyntänyt näitä huhuja saadakseen kuuluisuutta, nostaakseen oman media-alustansa suosiota ja saadakseen rahaa. Owens oli tehnyt kahdeksanosaisen podcast-sarjan "Becoming Brigitte", jossa hän esittää erilaisia salaliittoteorioita Macroneista. Macronit myös sanovat, että Owensin julistamat näkemykset ovat johtaneet "säälimättömään maailmanlaajuiseen kiusaamiseen" ja he vaativat valamiesoikeudenkäyntiä Delawaren osavaltiossa, jossa Owensin yritykset sijaitsevat.

Owensin edustaja tyrmäsi Macronien oikeushaasteen "ulkomailta tulevana hyökkäyksenä amerikkalaisen toimittajan perustuslain ensimmäisen lisäyksen suomia oikeuksia kohtaan".

 Henkilökohtainen elämä 
Owens avioitui brittiläisen liikemiehen George Farmerin kanssa vuonna 2019. Pari on sittemmin saanut lapsia. Vuonna 2024 Owens kääntyi katolilaiseksi.

 Lähteet 

 Aiheesta muualla 



Luokka:Yhdysvaltalaiset tubettajat
Luokka:Yhdysvaltalaiset kansalaisaktivistit
Luokka:Afroamerikkalaiset
Luokka:Vuonna 1989 syntyneet
Luokka:Elävät henkilöt
Luokka:Yhdysvaltalaiset politiikan kommentaattorit